《夏内史诗》
清代·陈裴之

《汉纪》表终军，鲁史传汪锜。弱龄赴大义，成败非所知。

桓桓夏节悯，生遘阳九期。磨盾誓猿鹤，横剑轻熊罴。

草檄厉士气，破产充军赀。天心厌胜国，遑许一木枝。

升阶陨罗罼，胜兆遭幽羁。日生首授命，文麾同舆尸。

考功暨黄门，先后沈江𤃱。衔冤啸精卫，披发从湘累。

四海无尺土，九鼎悬一丝。西山有薇蕨，不救志士饥。

天荒复地老，恸哭将安之。唐王继鲁藩，遥荫忠臣儿。

拜爵殊羽林，清望属紫薇。一官何足重，故国心不移。

表称臣完淳，窃附勤王师。腾踔愿有济，刀锯安敢辞。

表成谨封缮，转畀尧文赍。逻卒获以告，刑讯陈其私。

望门泣张俭，复壁藏赵岐。按籍识姓氏，被逮经丛祠。

九高幸相遘，被服如沙弥。暂时谢桎梏，附书报双慈。

兹亲寄空门，漂泊愁无依。生母托异姓，菽水将谁资。

门祚久衰薄，同气无埙篪。赖有女兄弟，端藉相扶持。

善保双玉体，无烦念孤羁。新妇现有娠，未能辨雄雌。

生男自可喜，生女慎勿悲。立后苟不肖，何如不立为。

淳身君所用，淳身父所遗。还以殉君父，大节良不亏。

武功洵大器，家事劳勾稽。年年寒食节，清酒酹一卮。

俾免若敖痛，此外无他思。人生孰无死，每患不得时。

今既得死所，赴难焉敢迟。桓山有弱羽，飘泊罹虞机。

不如屋上乌，反哺毋相违。不如逵间鸿，王国辉羽仪。

但如子规鸟，泣血中林啼。一书寄内子，义重非情痴。

回忆结缡夕，花烛联旌旗。三月遘大变，外室成孤栖。

肯以盛衰故，交谪腾中闺。贤孝媲德曜，和淑侪班姬。

霜飙厉贞木，比翼长分飞。茕茕二九年，坐见成孤嫠。

双亲叹白发，一女才孩提。养育职綦重，生是死则非。

所悲负郭田，芜没成蒿藜。急难谁解慰，离乱谁提携。

劝生复何赖，感此心魂凄。生平为他人，筹画无所疑，独于夫人事，生死两不宜。

方寸一以乱，不认重致词。惟听自裁断，反袂长歔欷。

从此卜归梦，远在天一涯。钟山何高高，江水何瀰瀰。

孝陵宛在目，云树迷参差。趋承绝剑佩，清泪沾裳衣。

不图垂死日，反得瞻皇畿。待鞫故珰第，囚首趋崇墀。

经略谓年少，焉解扬戈戣。果能达顺逆，来者犹可追。

懔懔中书君，壮气凌虹霓。但恨赍志殁，遑惜前程迷。

回首语妇翁，慎勿陈哀祈。囧卿职当死，畏葸将贻讥。

数语愧反侧，颜色憎忸怩。纪年逮丁亥，尺一颁彤闱。

九月十九日，急景藏晨曦。狱吏加锒铛，传呼出圜扉。

道闻鸣钲声，壮士持交铍。同心数公旦，蛩駏相追随。

碧血誓不化，白刃甘如饴。麻衣从故君，植立森枯椔。

风云为憀栗，日月为憯凄。求仁而得仁，含笑无凄其。

徒令旁观人，泪下如绠縻。良朋赖任沈，雪涕收遗尸。

归榇先茔旁，筑冢高崔巍。冢边何所植，夭矫青松枝。

惜无大手笔，濡墨题丰碑。季世昧大义，侈口相瑕疵。

动谓一青衿，名器关甚微。见危即授命，于国曾何裨。

岂知毓至性，全受求全归。髫龄具卓识，论古昭端倪。

逋逃侣诸葛，重惜弹琴嵇。出处商尽善，要在明伦彝。

胆气凌顺平，眉宇秀紫芝。白虹继前烈，黄鹄悲慈帏。

世父负奇气，遘乱潜披缁。城东结茅庵，其名曰竹离。

终殉圣贤域，旷代高风希。女兄炳幽贞，苦志追磨笄。

楚媭泣湘芷，鲁女悲园葵。忠孝我家事，此语良不欺。

三年颜氏乌，半夜刘琨鸡。宇宙浩然气，久已铭心脾。

此岂彊死流，所得矜瑰奇。堂堂钱尚书，东林扬芳徽。

垂老甘毁节，不畏千秋嗤。浮名尔何物，坐令天性漓。

当时辱赠言，自负冰鉴姿。遑意论定后，史山惭须眉。

士生各有志，爵禄何尊卑。芳轨嗣袁勖，演洁其庶几。

终输内史集，彪炳干珠玑。大哀自有赋，南冠自有诗。

刘蕡发悲愤，正则怀履綦。惟悲幸存录，续著无留贻。

更有《代乳集》，蜡凤殊儿嬉。篇帙付蟫蠹，冥漠腾光辉。

侍宦经云间，刺促骖归騑。崇茔迟修谒，式毂心神驰。

平生慕忠孝，瓣香乃在兹。掩卷发三叹，愿世长雍熙。

作者简介：陈裴之，字孟楷，号小云，又号朗玉，钱塘人。诸生，官云南府南关通判。有《澄怀堂集》。